Riool in munisipale kantoor gestortMunisipaliteitswerkers in Boshof in die Vrystaat weier om werk toe te gaan nadat rou riool in hul kantoor gestort is. Ontstoke inwoners het Dinsdag glo ‘n emmer vol rou riool in die munisipaliteitskantoor gestort nadat Sono Mofokeng, bestuurder by Tokologo-munisipaliteit van nepotisme aangekla is, berig Volksblad. Michael Lentsa, ‘n onafhanklike raadslid, het aan Volksblad gesê die betogers wou met die munisipale bestuurder oor die aanstelling van 10 mense vergader. Toe die inwoners uitvind Mofokeng is met verlof, het hulle die riool in die kantoor gestort. Na bewering was die onderskeie poste nie geadverteer nie. Inwoners, raadslede en Mofokeng het Donderdag in die naburige dorp Herzogville oor die saak vergader. Die koerant berig die besluit is geneem dat die aanstellings teruggetrek sal word. Die gemors was egter teen Donderdagmiddag nog nie verwyder nie. -SAPA